CELEX: 32019D0762
Language: el
Date: 2019-05-13 00:00:00
Title: Απόφαση (ΚΕΠΠΑ) 2019/762 του Συμβουλίου, της 13ης Μαΐου 2019, που τροποποιεί την απόφαση 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali)

14.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 125/18
               
            
         ΑΠΟΦΑΣΗ (ΚΕΠΠΑ) 2019/762 ΤΟΥ ΣΥΜΒΟΥΛΙΟΥ
         της 13ης Μαΐου 2019
         που τροποποιεί την απόφαση 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 42 παράγραφος 4 και 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 15 Απριλίου 2014, το Συμβούλιο εξέδωσε την απόφαση 2014/219/ΚΕΠΠΑ (1) σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali).
                  
               
                     (2)
                  
                  
                     Στις 21 Φεβρουαρίου 2019, το Συμβούλιο εξέδωσε την απόφαση (ΚΕΠΠΑ) 2019/312 (2) που παρέτεινε την EUCAP Sahel Mali και της χορήγησε ποσό δημοσιονομικής αναφοράς έως τις 14 Ιανουαρίου 2021.
                  
               
                     (3)
                  
                  
                     Στις 25 Ιουνίου 2018, στα συμπεράσματά του σχετικά με το Σαχέλ/ Μάλι, το Συμβούλιο τόνισε τη σημασία της περιφερειοποίησης της ΚΠΑΑ στην περιοχή του Σαχέλ, με στόχο την ενίσχυση, κατά περίπτωση, της μη στρατιωτικής και της στρατιωτικής στήριξης στη διασυνοριακή συνεργασία, στις δομές περιφερειακής συνεργασίας, ιδίως εκείνες της G5 Σαχέλ, και στην ικανότητα και την ανάληψη ευθύνης των χωρών του G5 για την αντιμετώπιση των προκλήσεων στον τομέα της ασφάλειας στην περιοχή.
                  
               
                     (4)
                  
                  
                     Στις 15 Φεβρουαρίου 2019, ο Υπουργός Εξωτερικών της Ισλαμικής Δημοκρατίας της Μαυριτανίας εξέφρασε την ικανοποίησή του για την προβλεπόμενη ανάπτυξη της EUCAP Sahel Mali προς στήριξη της G5 Σαχέλ και των εθνικών δυνατοτήτων της Μαυριτανίας.
                  
               
                     (5)
                  
                  
                     Στις 18 Φεβρουαρίου 2019, το Συμβούλιο ενέκρινε κοινό πολιτικοστρατιωτικό δόγμα επιχειρήσεων για την περιφερειοποίηση της δράσης ΚΠΑΑ στο Σαχέλ.
                  
               
                     (6)
                  
                  
                     Συνεπώς, η απόφαση 2014/219/ΚΕΠΠΑ θα πρέπει να τροποποιηθεί αναλόγως.
                  
               
                     (7)
                  
                  
                     H EUCAP Sahel Mali θα διεξαχθεί σε συνθήκες που ενδέχεται να επιδεινωθούν και να παρεμποδίσουν την υλοποίηση των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης για την Ευρωπαϊκή Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2014/219/ΚΕΠΠΑ τροποποιείται ως εξής:
            
                        1)
                     
                     
                        στο άρθρο 2, οι παράγραφοι 3 και 4 αντικαθίστανται ως εξής:
                        
                           «3.   Η EUCAP Sahel Mali, με την επιφύλαξη της βασικής εντολής της στο Μάλι, συμβάλλει στην περιφερειοποίηση της δράσης ΚΠΑΑ στο Σαχέλ, συμβάλλοντας στη βελτίωση της διαλειτουργικότητας και του συντονισμού μεταξύ των δυνάμεων εσωτερικής ασφάλειας των χωρών της G5 Σαχέλ, καθώς και στηρίζοντας τη διασυνοριακή συνεργασία, στηρίζοντας δομές περιφερειακής συνεργασίας και συμβάλλοντας στη βελτίωση των εθνικών ικανοτήτων των χωρών της G5 Σαχέλ. Η EUCAP Sahel Mali μπορεί να διεξάγει τις εν λόγω δραστηριότητες στις χώρες της G5 Σαχέλ. Για τον εν λόγω σκοπό, η EUCAP Sahel Mali παρέχει εκπαίδευση, συμβουλές και άλλη ειδική στήριξη στις χώρες της G5 Σαχέλ, στο πλαίσιο των μέσων και των ικανοτήτων της, κατόπιν αιτήματος της ενδιαφερόμενης χώρας και λαμβάνοντας υπόψη την κατάσταση ασφαλείας.
                        
                        
                           4.   Για να πετύχει τον στόχο της, η EUCAP Sahel Mali ενεργεί σύμφωνα με τις στρατηγικές κατευθύνσεις δράσης οι οποίες ορίζονται στη γενική ιδέα διαχείρισης κρίσεων που ενέκρινε το Συμβούλιο στις 17 Μαρτίου 2014 και που περιλαμβάνονται στα έγγραφα επιχειρησιακού σχεδιασμού που έχει εγκρίνει το Συμβούλιο, περιλαμβανομένου του κοινού πολιτικοστρατιωτικού δόγματος επιχειρήσεων για την περιφερειοποίηση της δράσης ΚΠΑΑ στο Σαχέλ. Πριν ξεκινήσει μια νέα δραστηριότητα σε νέα χώρα G5 Σαχέλ ενημερώνεται η Επιτροπή πολιτικής και ασφαλείας»,
                        
                     
                  
                        2)
                     
                     
                        στο άρθρο 14 παράγραφος 1, το προστίθεται το ακόλουθο εδάφιο:
                        «Το ποσό δημοσιονομικής αναφοράς που προορίζεται να καλύψει τις δαπάνες που συνδέονται με την EUCAP Sahel Mali από την 1η Μαρτίου 2019 έως τις 14 Ιανουαρίου 2021 ανέρχεται σε 68 150 000,00 EUR.»,
                     
                  
                        3)
                     
                     
                        το άρθρο 14α αντικαθίσταται από το ακόλουθο κείμενο:
                        
                           «1.   Στο πλαίσιο της EUCAP Sahel Mali δημιουργείται Συντονιστική και Συμβουλευτική Περιφερειακή Μονάδα (ΣΣΠΜ).
                        
                        
                           2.   Η ΣΣΠΜ περιλαμβάνει προσωπικό που συστεγάζεται με την EUCAP Sahel Mali και τους εμπειρογνώμονες εσωτερικής ασφάλειας και άμυνας (ΕΕΑΑ) τοποθετημένους στις αντιπροσωπείες της Ένωσης στην Μπουρκίνα Φάσο, το Τσαντ, το Μάλι, τη Μαυριτανία και τον Νίγηρα. Η ΣΣΠΜ θα μεταφέρει βαθμιαία προσωπικό από το Bamako στο Nouakchott, σύμφωνα με την παράγραφο 7 και λαμβάνοντας υπόψη την κατάσταση ασφαλείας.
                        
                        
                           3.   Οι στόχοι της ΣΣΠΜ, σε στενή συνεργασία με τις αντιπροσωπείες της Ένωσης και τις υπάρχουσες αποστολές της ΚΠΑΑ στο Σαχέλ, είναι να:
                           
                                       α)
                                    
                                    
                                       συμβάλει στην επίγνωση της κατάστασης εκ μέρους της Ένωσης ως προς ανάγκες και ελλείψεις ασφάλειας και άμυνας των χωρών της G5 Σαχέλ οι οποίες αφορούν την περιφερειακή διασυνοριακή συνεργασία και σχετίζονται με προκλήσεις ασφάλειας·
                                    
                                 
                                       β)
                                    
                                    
                                       στηρίξει τις δομές και τις χώρες της G5 Σαχέλ ώστε να ενισχύσουν την περιφερειακή συνεργασία και τις επιχειρησιακές ικανότητες στον τομέα της άμυνας και της ασφάλειας, σύμφωνα με το διεθνές δίκαιο, τα ανθρώπινα δικαιώματα και τη στρατηγική προσέγγιση της ΕΕ για τις γυναίκες, την ειρήνη και την ασφάλεια που καθόρισε το Συμβούλιο στα συμπεράσματά του της 10ης Δεκεμβρίου 2018·
                                    
                                 
                                       γ)
                                    
                                    
                                       διευκολύνει την οργάνωση κατάρτισης, την παροχή συμβουλών και άλλη ειδική στήριξη από ενωσιακές αποστολές ΚΠΑΑ στο Σαχέλ […] για τις χώρες της G5 Σαχέλ, και ιδίως την οργάνωση μαθημάτων κατάρτισης για τους ασκουμένους των εν λόγω χωρών σε θέματα ασφάλειας και άμυνας.
                                    
                                 
                        
                           4.   Οι ΕΕΑΑ συλλέγουν πληροφορίες σχετικά με ζητήματα ασφάλειας και άμυνας στις χώρες υποδοχής τους. Παρέχουν κάθε τέτοια πληροφορία και, εφόσον κρίνεται σκόπιμο, προβαίνουν σε συστάσεις προς τον επικεφαλής της ΣΣΠΜ. Τηρούν δεόντως ενήμερο τον αρχηγό αντιπροσωπείας της Ένωσης όπου είναι τοποθετημένοι.
                        
                        
                           5.   Ο διοικητής μη στρατιωτικής επιχείρησης ασκεί τη διοίκηση και τον έλεγχο της ΣΣΠΜ σε στρατηγικό επίπεδο, υπό τον πολιτικό έλεγχο και τη στρατηγική διεύθυνση της ΕΠΑ και υπό τη γενική εξουσία του ΥΕ. Κατά παρέκκλιση από το άρθρο 6 παράγραφος 1, ο επικεφαλής της ΣΣΠΜ υπάγεται απευθείας στον διοικητή μη στρατιωτικής επιχείρησης και ενεργεί σύμφωνα με τις οδηγίες που δίνονται από αυτόν. Ο επικεφαλής της ΣΣΠΜ εκδίδει οδηγίες προς το σύνολο του προσωπικού της ΣΣΠΜ.
                        
                        
                           6.   Ο αρχηγός αποστολής ασκεί εξουσία επί του προσωπικού της ΣΣΠΜ κατ' εφαρμογή του άρθρου 6 παράγραφοι 2 έως 4 και του άρθρου 11, με την επιφύλαξη της παραγράφου 7 του παρόντος άρθρου.
                        
                        
                           7.   Η EUCAP Sahel Mali συνάπτει τις απαραίτητες διοικητικές ρυθμίσεις με τις αντιπροσωπείες της Ένωσης στην Μπουρκίνα Φάσο, το Τσαντ, το Μάλι, τη Μαυριτανία και τον Νίγηρα, σχετικά με την παροχή στήριξης στο προσωπικό της.
                           Οι διοικητικές αυτές ρυθμίσεις, ειδικότερα:
                           
                                       α)
                                    
                                    
                                       διασφαλίζουν ότι παρέχεται στα μέλη του προσωπικού της EUCAP Sahel Mali, και ιδίως της ΣΣΠΜ, η υλικοτεχνική υποστήριξη και υποστήριξη ασφάλειας που είναι αναγκαία για την εκπλήρωση των καθηκόντων τους·
                                    
                                 
                                       β)
                                    
                                    
                                       προβλέπουν ότι οι αρχηγοί αντιπροσωπείας διαθέτουν εξουσία επί των μελών του προσωπικού της EUCAP Sahel Mali, και ιδίως της ΣΣΠΜ, στις αντίστοιχες ενωσιακές αντιπροσωπείες τους, ιδίως για τους σκοπούς της εκπλήρωσης του καθήκοντος της επιμέλειας, της διασφάλισης της συμμόρφωσης με τις ισχύουσες απαιτήσεις ασφάλειας και της συμβολής στην άσκηση πειθαρχικού ελέγχου, και τηρούνται πλήρως ενήμεροι από αυτά τα μέλη του προσωπικού για τις δραστηριότητές τους.
                                    
                                 
                                       γ)
                                    
                                    
                                       προβλέπουν ότι οι αρχηγοί αντιπροσωπείας πρέπει να μεριμνούν ώστε τα μέλη του προσωπικού της EUCAP Sahel Mali, και ιδίως της ΣΣΠΜ, όταν είναι τοποθετημένα σε αντιπροσωπεία της Ένωσης, απολαύουν των ίδιων προνομίων και ασυλιών που ισχύουν για το προσωπικό στην εν λόγω αντιπροσωπεία της Ένωσης.».
                                    
                                 
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 13 Μαΐου 2019.
            
               
                  Για το Συμβούλιο
               
               
                  H Πρόεδρος
               
               F. MOGHERINI
            
         
         
            (1)  Απόφαση 2014/219/ΚΕΠΠΑ του Συμβουλίου, της 15ης Απριλίου 2014, σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (ΕΕ L 113 της 16.4.2014, σ. 21).
         
            (2)  Απόφαση (ΚΕΠΠΑ) 2019/312 του Συμβουλίου, της 21ης Φεβρουαρίου 2019, για την τροποποίηση και παράταση της απόφασης 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (ΕΕ L 51 της 22.2.2019, σ. 29).